Komisijos sprendimas
2000 m. vasario 23 d.
iš esmės pripažįstantis dokumentų, pateiktų nuodugniai patikrinti dėl tiakloprido, forchlorfenurono ir tiametoksamo įrašymo į Tarybos direktyvos 91/414/EEB dėl augalų apsaugos produktų pateikimo į rinką I priedą, išsamumą
(pranešta dokumentu Nr. C(2000) 474)
(tekstas svarbus EEE)
(2000/181/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką [1] su paskutiniais pakeitimais, padarytais Komisijos direktyva 1999/80/EB [2], ypač į jos 6 straipsnio 3 dalį,
kadangi:
(1) Direktyvoje 91/414/EEB (toliau - direktyva) yra numatyta parengti veikliųjų medžiagų, kurias leidžiama naudoti augalų apsaugos produktuose, Bendrijos sąrašą.
(2) Pareiškėjai pateikė valstybių narių institucijoms dokumentus dėl trijų veikliųjų medžiagų, kad į Direktyvos I priedą būtų įrašyta veiklioji medžiaga.
(3) 1998 m. rugsėjo 11 d. "Bayer plc" pateikė Jungtinės Karalystės institucijoms dokumentus dėl veikliosios medžiagos tiakloprido.
(4) 1998 m. gruodžio 7 d. "SKW Trostberg AG" pateikė Ispanijos institucijoms dokumentus dėl veikliosios medžiagos forchlorfenurono.
(5) 1999 m. kovo 17 d. "Novartis Crop Protection AG" pateikė Ispanijos institucijoms dokumentus dėl veikliosios medžiagos tiametoksamo.
(6) Minėtos institucijos pateikė Komisijai dokumentų išsamumo pirmojo patikrinimo rezultatus dėl II priede numatytų duomenų ir informacijos reikalavimų, o bent vieno augalų apsaugos produkto, savo sudėtyje turinčio minimos veikliosios medžiagos, atveju - direktyvos III priedo reikalavimų. Vėliau pagal 6 straipsnio 2 dalies nuostatas pareiškėjai pateikė Komisijai ir kitoms valstybėms narėms dokumentus.
(7) Dokumentai dėl tiakloprido, forchlorfenurono ir tiametoksamo 1999 m. liepos 20 d. buvo perduoti Augalų sveikatos nuolatiniam komitetui.
(8) Direktyvos 6 straipsnio 3 dalyje reikalaujama Bendrijos lygiu patvirtinti, kad dokumentai iš esmės atitinka direktyvos II priede numatytus duomenų ir informacijos reikalavimus, o bent vieno augalų apsaugos produkto, savo sudėtyje turinčio minimos veikliosios medžiagos, atveju - direktyvos III priede numatytus reikalavimus.
(9) Toks patvirtinimas yra būtinas, kad būtų atliktas nuodugnus dokumentų patikrinimas, o taip pat, kad valstybėms narėms būtų suteikta galimybė išduoti laikiną registraciją augalų apsaugos produktams, savo sudėtyje turintiems šios veikliosios medžiagos, deramai atsižvelgus į direktyvos 8 straipsnio 1 dalyje nustatytas sąlygas, ypač į sąlygą išsamiai įvertinti veikliąją medžiagą ir augalų apsaugos produktą pagal direktyvos reikalavimus.
(10) Toks sprendimas nepanaikina galimybės prašyti pareiškėjo pateikti papildomus duomenis arba informaciją, jei nuodugnaus patikrinimo metu paaiškėtų, kad tokia informacija arba duomenys yra reikalingi sprendimui priimti.
(11) Valstybės narės ir Komisija susitarė, kad Jungtinė Karalystė tęs nuodugnų dokumentų dėl tiakloprido patikrinimą, o Ispanija - nuodugnų dokumentų dėl forchlorfenurono ir tiametoksamo patikrinimą.
(12) Jungtinė Karalystė ir Ispanija kuo greičiau, bet ne vėliau kaip per vienerius metus praneš Komisijai savo tyrimų išvadas kartu su rekomendacijomis dėl įrašymo arba neįrašymo ir visas su tuo susijusias sąlygas. Gavus šį pranešimą apie įvertinimą, remiantis visų valstybių narių sukaupta patirtimi, bus tęsiamas nuodugnus patikrinimas Augalų sveikatos nuolatiniame komitete.
(13) Šiame sprendime numatytos priemonės atitinka Augalų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Šie dokumentai yra laikomi iš esmės atitinkančiais II priede numatytus duomenų ir informacijos reikalavimus, o augalų apsaugos produkto, savo sudėtyje turinčio minimos veikliosios medžiagos, atveju - direktyvos III priedo reikalavimus, atsižvelgiant į siūlomą naudojimą:
1. "Bayer plc" Komisijai ir valstybėms narėms pateikti dokumentai dėl tiakloprido kaip veikliosios medžiagos įrašymo į Direktyvos 91/414/EEB I priedą, kurie 1999 m. liepos 20 d. buvo perduoti Augalų sveikatos nuolatiniam komitetui.
2. "SKW Trostberg AG" Komisijai ir valstybėms narėms pateikti dokumentai dėl forchlorfenurono kaip veikliosios medžiagos įrašymo į Direktyvos 91/414/EEB I priedą, kurie 1999 m. liepos 20 d. buvo perduoti Augalų sveikatos nuolatiniam komitetui.
3. "Novartis Crop Protection AG" Komisijai ir valstybėms narėms pateikti dokumentai dėl tiametoksamo kaip veikliosios medžiagos įrašymo į Direktyvos 91/414/EEB I priedą, kurie 1999 m. liepos 20 d. buvo perduoti Augalų sveikatos nuolatiniam komitetui.
2 straipsnis
Šis sprendimas skirtas valstybėms narėms.
Priimta Briuselyje, 2000 m. vasario 23 d.